**Víťaz výzvy Shine je známy: sociálna inovácia vráti život do najmenej rozvinutých regiónov**

Bratislava, 23. júna *–* **Swiss Re Foundation v spolupráci s Nadáciou Pontis v apríli vyhlásili výzvu Shine zameranú na podporu sociálnych inovátorov, teda ľudí, ktorí vyvíjajú inovatívne a udržateľné riešenie celospoločenského problému. Spomedzi 35 prihlásených projektov sa víťazom stalo občianske združenie Posledné domy. Venuje sa rozvoju ekonomicky zaostalejších regiónov Slovenska. Okrem finančnej podpory získava združenie aj 6-mesačný mentoring od svetových odborníkov v oblasti biznisu.**

Cieľom víťazného projektu je prilákať do stredoslovenských a východoslovenských oblastí nových obyvateľov. Reaguje tak na ekonomickú nerovnosť regiónov, ktorá na Slovensku patrí k najvyšším v Európskej únii. Kým Bratislavský kraj sa radí k najrozvinutejším, kraje na strednom a východnom Slovensku výrazne zaostávajú. *„Mladí a vzdelaní ľudia z týchto oblastí často odchádzajú, najmä kvôli nedostatku pracovných a obchodných príležitostí. V regiónoch tak chýbajú lídri, ktorí by boli iniciátormi spoločenskej zmeny,“* uviedla Lívia Gažová, architektka a aktivistka, ktorá pôsobí v občianskom združení Posledné domy.

Zmiernenie ekonomických rozdielov chce združenie dosiahnuť premenou nevyužívaných starších domov, ktoré sú súčasťou architektonického dedičstva. Tie budú môcť slúžiť napríklad ľuďom z veľkomiest, ktorých láka život na vidieku. „*Prilákame tak nových obyvateľov, ktorí by sa následne mohli stať hospodárskymi a sociálnymi motormi regionálneho rozvoja,“* doplnila L. Gažová. Nehnuteľnosti chcú renovovať tradičnými technikami s využitím miestnej pracovnej sily.

Občianske združenie chce projektom prispieť k rastu ekonomiky v menej rozvinutých regiónoch, zaktivizovať miestnu komunitu, nestratiť kultúrne hodnoty architektonického dedičstva, a tým zabrániť ďalšej degradácii týchto oblastí na Slovensku.

**Odmenou je finančná podpora aj odborný mentoring**

Na hodnotení prihlásených projektov sa podieľala aj Nadácia Pontis, ktorá dlhodobo podporuje a rozvíja sociálne inovácie. „*Víťazný projekt ráta s prepájaním viacerých aktérov – od samosprávy, cez súkromných majiteľov až po občianske organizácie. Takéto myslenie a záber na kolektívny dopad je pre nás zárukou úspešnej sociálnej inovácie,”* uviedla Martina Kolesárová, výkonná riaditeľka nadácie.

Združenie Posledné domy získa od Swiss Re Foundation finančnú odmenu 5 000 eur a predkladateľky projektu sa zúčastnia sa 6-mesačného akceleračného programu, ktorý začne v septembri. Jeho súčasťou bude mentoring, koučing a vzdelávanie od svetových odborníkov v oblasti biznisu z prostredia Swiss Re. Úlohou sociálnych inovátoriek bude vypracovať udržateľný biznis plán svojho nápadu – po úspešnom odprezentovaní porote môžu získať ďalších 15 000 eur na jeho realizáciu. Záverečnou fázou programu Shine je monitoring a overovanie dopadu podporeného projektu.

**O programe Shine**

Swiss Re Foundation spustila v apríli na Slovensku svoj prvý regionálny program Shine, ktorý podporuje sociálnych inovátorov a inovátorky. *„Udržateľnosť je dlhodobo v centre nášho záujmu a snaženia. Aj preto sme sa rozhodli podporiť na Slovensku inovatívnych a podnikavých ľudí, ktorí majú záujem zlepšovať lokálne či globálne svet, v ktorom žijeme,“* uviedla Zuzana Szalaiová, ambasádorka Swiss Re Foundation na Slovensku.

Do programu sa prihlásilo celkovo 35 projektov, ktoré sa zameriavali na moderné riešenia v oblastiach životného prostredia, smart poľnohospodárstva, prístupu k zdravotnej starostlivosti či znižovania ekonomických rozdielov. Nezávislá medzinárodná komisia napokon rozhodla, že víťazom sa stane občianske združenie Posledné domy s projektom Komunitný rozvoj v najmenej rozvinutých regiónoch. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**

**Nadácia Pontis**[**www.nadaciapontis.sk**](http://www.nadaciapontis.sk/)

*Prepájame firmy, mimovládne organizácie, štátne inštitúcie, komunity a jednotlivcov, aby sme spoločnými silami dosiahli pozitívne zmeny vo vzdelávaní, v zodpovednom podnikaní a v boji proti korupcii a chudobe. V týchto témach sme aj experti.*

**Kontakt a doplňujúce informácie:**

Zuzana Schaleková, senior PR manažérka, [zuzana.schalekova@nadaciapontis.sk](mailto:zuzana.schalekova@nadaciapontis.sk), 0902 558 567